แบงก์แอสชัวรันส์ฉลุย
ยอดขายประกันชีวิตผ่านแบงก์โตต่อเนื่อง ไตรมาสแรก 3 แบงก์ใหญ่กวาดรายได้นายหน้าเพิ่มถ้วนหน้า
25 เม.ย. 2559

ยอดขายประกันชีวิตผ่านแบงก์โตต่อเนื่อง ไตรมาสแรก 3 แบงก์ใหญ่กวาดรายได้นายหน้าเพิ่มถ้วนหน้า
ธนาคารกสิกรไทย รายงานว่า ไตรมาสแรก ปี 2559 มีรายได้เบี้ยประกันภัยรับสุทธิ ทำได้ 26,226 ล้านบาท เพิ่มขึ้นจากไตรมาส 4 ปี 2558 จำนวน 4,592 ล้านบาท เพิ่มขึ้น 21.23% แต่ถ้าเทียบกับงวดเดียวกันของปี 2558 จะเพิ่มขึ้น 3,404 ล้านบาท เพิ่มขึ้น 14.91%
ทั้งนี้ หลังหักค่าใช้จ่ายในการรับประกันภัยแล้ว ทำให้ธนาคารมีรายได้สุทธิจากการรับประกันภัยเพิ่มขึ้นจากไตรมาส 4 ปี 2558 จำนวน 1,008 ล้านบาท หรือ 42.02% ซึ่งเป็นการเติบโตตามธุรกิจประกันชีวิต
สำหรับธนาคารกสิกรไทยถือหุ้นในบริษัทในกลุ่มบริษัท เมืองไทย กรุ๊ปโฮลดิ้ง ซึ่งธนาคารถือหุ้นทั้งทางตรงและทางอ้อม ประกอบด้วย บริษัท เมืองไทย โฮลดิ้ง 51% บริษัท เมืองไทยประกันชีวิต 38.25% บริษัท เมืองไทย โบรกเกอร์ 50.49% บริษัท เอ็มที อินชัวร์ โบรกเกอร์ 38.25% กลุ่มนี้มีกำไรสุทธิ 2,152 ล้านบาท เพิ่มขึ้นจากไตรมาส 4 ปี 2558 จำนวน 1,023 ล้านบาท เพิ่มขึ้น 90.59%
ขณะที่ธนาคารไทยพาณิชย์ รายงานว่า ไตรมาสแรก ปี 2559 มีรายได้จากการรับประกันภัย 1.38 หมื่นล้านบาท เพิ่มขึ้น 36.88% จากไตรมาส 4 ปี 2558 โดยเป็นช่องทางขายหลักให้กับบริษัท ไทยพาณิชย์ประกันชีวิต
ด้านธนาคารกรุงศรีอยุธยา รายงานว่า ธนาคารมีสัดส่วนรายได้จากค่าธรรมเนียมจากการเป็นตัวแทนจำหน่ายประกัน 14% ของรายได้จากค่าธรรมเนียมและบริการสุทธิ 4,544 ล้านบาท หรือเป็นเงิน 636.16 ล้านบาท โดยเพิ่มขึ้น 4% เมื่อเทียบกับไตรมาส 4 ปี 2558 แต่ถ้าเทียบกับงวดเดียวกันของปี 2558 จะเพิ่มขึ้น 19.3% ซึ่งธนาคารกรุงศรีอยุธยาเป็นช่องทางขายประกันชีวิตให้กับบริษัท อลิอันซ์ อยุธยาประกันชีวิต ในเขตกรุงเทพฯ และขายประกันให้กับบริษัท ไทยประกันชีวิต ในเขตต่างจังหวัด
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต กล่าวว่า ปี 2559 บริษัทตั้งเป้าหมายขายประกันผ่านช่องทางธนาคาร และโทรศัพท์รวมกัน 4,200 ล้านบาท เพิ่มขึ้น 6% จากปี 2558 ซึ่งได้ปรับโครงสร้างบริหารใหม่ เพื่อรับมือการเติบโตของช่องทางดังกล่าว ได้แต่งตั้ง นายวิญญู ไชยวรรณ ดำรงตำแหน่งรองกรรมการผู้จัดการใหญ่อาวุโส ดูแลรับผิดชอบกลุ่มสาขาธุรกิจพันธมิตรและกลุ่มธุรกิจแบงก์แอสชัวรันส์ และแต่งตั้งนายกฤษณ์ จันทโนทก เป็นรองกรรมการผู้จัดการใหญ่และผู้จัดการสาขาธุรกิจพันธมิตร ดูแลกลุ่มสาขาธุรกิจพันธมิตรและกลุ่มธุรกิจแบงก์แอสชัวรันส์ โดยรายงานตรงนายวิญญู
“หลังจากที่เราซื้อกิจการของบริษัท ไทยคาร์ดีฟ ประกันชีวิต ซึ่งเป็นบริษัทลูกที่ขายประกันผ่านธนาคารเป็นหลัก เข้ามาควบรวมกิจการ ทำให้วอลุ่มของเบี้ยจากแบงก์แอสชัวรันส์เพิ่มขึ้นมาก จึงต้องจัดออกมาเป็นแผนกและมีผู้รับผิดชอบโดยตรง จะได้กำหนดกลยุทธ์การเติบโตได้ตรงจุด เพราะปัจจุบันช่องทางการขายผ่านธนาคารทำรายได้เป็นอันดับ 2 ให้กับบริษัท” นายไชย กล่าว